'Den store Udskiftning'

Detektor har talt med Lene Kühle, som er professor i religionsvidenskab på Institut for Kultur og Samfund ved Aarhus Universitet. Hun peger blandt andet på en bog, Le Grand Remplacement (Den store udskiftning), som den franske forfatter og højrefløjsideolog Renaud Camus udgav i 2012.

– Bogen Le Grand Remplacement handler om, hvordan det europæiske folk i løbet af nogle generationer vil komme i mindretal, når andelen af muslimske indvandrere og deres efterkommere vokser og vokser for til sidst at udgøre majoriteten af den europæiske befolkning, siger Lene Kühle.

Ideen om en udskiftning bygger videre på teorier af den egyptiske forfatter Bat Ye’or, der har skrevet om det i sin bog Eurabia fra 2005. Den beskriver en konspirationsteori om, at europæiske og arabiske ledere i kølvandet på oliekrisen i 1970'erne indgik en hemmelig alliance. Den skulle sikre Europa olie for til gengæld at danne fælles front med de arabiske lande mod USA og Israel samt acceptere en øget muslimsk indvandring til Europa.

Endelig er 'Den store Udskiftning' kendt som titlen på det manifest, som Brenton Tarrant udsendte, kort inden han skød og dræbte 51 muslimer i to moskéer i den newzealandske by Christchurch den 15. marts i år. Tarrant sendte direkte på Facebook, men nægter sig i dag skyldig.